34-åringen var på vei hjem til Asker i sin BMW da han passerte en laserkontroll i 123 kilometer i timen i en 80-sone ved Sollihøgda.

«Han har forklart at han i en periode kjørte bak en bil med hestehenger, som lå under fartsgrensen. Etter å ha mottatt telefon fra sin kone om at sønnen var innlagt på Drammen sykehus, kjørte han derfor forbi denne bilen da det åpnet seg et forbikjøringsfelt», står det i dommen.

LES OGSÅ: 17 sjåfører tatt i UP-kontroll

«Kjørt for fort»

Etter å ha blitt tatt, erkjente han ikke straffskyld på stedet, men erkjente å ha «kjørt for fort».

«Han mener at farten høyst var 100–110 km/t, og at resultatet av lasermålingen på 123 km/t derfor må være uriktig. Han bygget dette på at han som politimann aldri ligger over grensen for førerkortbeslag – som i dette tilfellet er 116 km/t – når han ikke er på jobb», har mannen forklart i retten.

Han ble fratatt førerkortet og var uten lappen frem til rettsaken startet.

LES OGSÅ: UP-leder: – Ikke lenge til neste kontroll her

Fikk innsyn

Han ba om innsyn i politidokumentene, og oppdaget feil og mangler ved loggføringen i forbindelse med laserkontrollen.

«Han satte dette i sammenheng med at det åpenbart var svært mye å gjøre på stoppost den aktuelle kvelden, den lange ventetiden og de 16 beslaglagte førerkortene tatt i betraktning», står det i dommen.

Fikk medhold

Retten er enig i at feilene som er gjort i forbindelse med lasermålingen, gjør at måleresultatet ikke kan «legges til grunn for straffutmålingen». De tar derfor utgangspunkt i hva politimannen selv mener at han kjørte.

«Retten legger derfor det for tiltalte gunstigste faktum til grunn: At han holdt en hastighet av 100 km/t, til tross for at fartsgrensen på stedet var 80 km/t», fastslår dommen.